Publicare a unei cereri de aprobare a unei modificări care nu este minoră a caietului de sarcini al unui produs, în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2022/C 252/10)

Prezenta publicare conferă dreptul de opoziție la cererea de modificare, în temeiul articolului 51 din Regulamentul (UE) nr. 1151/2012 al Parlamentului European și al Consiliului (1), în termen de trei luni de la data prezentei publicări.

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„Carne Barrosã”

Nr. UE: PDO-PT-0239-AM01 – 1.3.2019

DOP (X) IGP ( )

1. Grupul solicitant și interesul legitim

Grupul solicitant

Interesul legitim

CAPOLIB este grupul care a efectuat cererea inițială de înregistrare.

Denumirea grupului CAPOLIB – Cooperativa Agrícola de Boticas, CRL Tipul de grup Mai mult de o persoană Membri Producător/Producători Adresa Avenida do Eiró no19 5460-320 Boticas Țara Portugalia Tel.: 00351276418170 E-mail: geral@capolib.pt

2. Statul membru sau țara terță

Portugalia

3. Rubrica din caietul de sarcini care face obiectul modificării (modificărilor)

☒ Denumirea produsului

☒ Descrierea produsului

☒ Aria geografică

☒ Dovada originii

☒ Metoda de producție

☒ Legătura

☒ Etichetarea

☒ Altele

4. Tipul modificării (modificărilor)

☐ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.

☒ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.

5. Modificare (modificări)

Denumirea produsului

Modificare

Modificarea 1

Motiv

Se actualizează expresia utilizată pentru descrierea produsului („Carne de Bovino Barrosão”), ținând seama de denumirea finală înregistrată de fapt („Carne Barrosã”).

Textul anterior: „Carne de Bovino Barrosão”

Noul text: „Carne Barrosã”

Descrierea produsului

Modificare

Modificarea 2

Motiv

Se îmbunătățește descrierea produsului, rezumând într-un singur paragraf informațiile răspândite în specificațiile existente. Se elimină cuvântul „refrigerat”, deoarece există intenția de a permite congelarea pe viitor. Se actualizează trimiterea la registrul zootehnic, deoarece acesta este în prezent cunoscut ca registrul fondator. Se elimină din descrierea produsului trimiterile la formele de prezentare comercială, deoarece a fost adăugat un capitol special în acest scop.

Textul anterior:

„Termenul «Carne de Bovino Barrosão» înseamnă carcasele sau bucățile ambalate și refrigerate obținute de la animale din rasa Barrosã introduse în registrul zootehnic sau registrul genealogic al rasei, prăsila masculilor și a femelelor introduse în registrul zootehnic sau registru genealogic al rasei de bovine BARROSÃ.”

„Doar carnea de la animale crescute și certificate în conformitate cu procesele stabilite în prezentul caiet de sarcini poate beneficia de denumirea de origine «CARNE DE BOVINO BARROSÃO»”.

„Doar carnea de la animale crescute în exploatații eligibile, astfel cum sunt definite la punctul 3.4 din prezentul caiet de sarcini, localizate în aria geografică de producție, astfel cum este definită la punctul 2.5 din prezentul caiet de sarcini, și care respectă dispozițiile privind identificarea animalelor, astfel cum sunt definite la punctul 3.3 din prezentul caiet de sarcini, și care a fost transportată, lăsată să se odihnească și prelucrată în condițiile stabilite la punctele 4 și 5 din prezentul caiet de sarcini, poate beneficia de denumirea de origine «CARNE DE BOVINO BARROSÃO»”.

Noul text: „Termenul «CARNE BARROSÃ» înseamnă carnea obținută de la animale din rasa Barrosã înregistrate în registrul fondator sau registrul genealogic al rasei și care au fost născute și crescute în aria geografică în conformitate cu prezentul caiet de sarcini.”

Modificare

Modificarea 3

Motiv

Se elimină limita maximă de greutate pentru categoria de vârstă „vitela” („vițel de lapte”) pentru a simplifica verificările produsului, ținând seama de faptul că, în conformitate cu Regulamentul (CE) nr. 700/2007 al Consiliului din 11 iunie 2007, greutatea animalelor la sacrificare pare să fie mai puțin importantă pentru determinarea caracteristicilor cărnii provenite de la acestea.

Textul anterior:

„Vițel de lapte: (...) greutate minimă de 70 kg și maximă de 130 kg.”

Noul text:

„Carnea din categoria VITELA se obține de la animale (…) cu o greutate minimă de 70 kg.”

Modificare

Modificarea 4

Motiv

Se creează o categorie de vârstă distinctă, „vitelão” („vițel”) [în prezent inclusă în categoria „novilho” („tăuraș/junincă)] în conformitate cu Anexa VII la Regulamentul (UE) nr. 1308/2013 al Parlamentului European și al Consiliului din 17 decembrie 2013.

Textul anterior:

„Mânzat: carne obținută de la un animal mascul sau femelă (...) cu vârsta cuprinsă între nouă luni și trei ani.”

„Caracteristicile carcaselor de animale din categoria «novilho» variază, fiind cuprinse între limitele definite pentru celelalte două categorii.”

Noul text:

„Carnea din categoria «VITELÃO» se obține de la animale de ambele sexe cu vârsta cuprinsă între 9 și 12 luni la sacrificare, cu o greutate minimă de 130 kg. Culoarea cărnii variază între roz și roșu. Culoarea grăsimii variază între alb și alb-murdar. Caracteristicile gustative ale cărnii se situează între cele din categoriile «vitela» și «novilho». La vârsta care corespunde categoriei de carne «vitelão», alimentația animalelor se modifică, deoarece acestea sunt înțărcate treptat, trecând la o hrană bazată pe iarbă și nutreț, precum și alte produse obținute în exploatația agricolă, cum sunt cerealele. Deoarece animalele de la care se obține această categorie de carne sunt înțărcate treptat, carnea are un gust puțin mai intens decât carnea din categoria «vitela», mai puțin dulce și mai erbaceu. În același timp, carnea este mai puțin suculentă la începutul masticației, deoarece are un conținut de apă mai scăzut ca urmare a alimentației animalelor. Cu toate acestea, grăsimea puțin mai închisă la culoare acumulată îi conferă cărnii o nouă senzație de prospețime și suculență după ce a fost stimulat fluxul de salivă, drept urmare carnea este atât fragedă, cât și suculentă, în egală măsură. Carnea din categoria «NOVILHO» se obține de la animale de ambele sexe cu vârsta cuprinsă între 12 luni și 3 ani la sacrificare, cu o greutate minimă de 130 kg. Culoarea cărnii variază între roz și roșu închis. Culoarea grăsimii variază între alb și alb-murdar și, uneori, gălbui. Caracteristicile gustative ale cărnii sunt între cele din categoriile «vitela» și «vaca». În această carne predomină arome mai complexe și mai intense. Textura acesteia este mai fermă și mai puțin suculentă decât cea din categoria «vitelão» ca urmare a conținutului mai scăzut de apă din fibrele musculare. Grăsimea are o culoare mai închisă și mai intensă decât cea din categoriile «vitela» și «vitelão», uneori este ușor gălbuie. Acest fapt se datorează cerealelor care reprezintă un procent moderat din hrana animalelor, stimulând creșterea acestora și completând stratul de grăsime de pe carcasă.”

A se vedea justificarea oferită pentru modificarea 3

Modificare

Modificarea 5

Motiv

Se elimină limita superioară de patru ani pentru categoria de vârstă „vaca” („vacă”), ceea ce va face posibilă satisfacerea noilor cerințe ale pieței, care prezintă o creștere a cererii de carne obținută de la animale mai mature. Etichetarea menționează de fiecare dată categoria de carne, care, în acest caz, este „vacă”. Caracteristicile organoleptice ale cărnii se îmbunătățesc odată cu trecerea timpului. În caietul de sarcini anterior, limita de vârstă de 4 ani pentru această categorie a fost atribuită pe bază empirică, fără nicio justificare tehnică, dar și deoarece rata de înlocuire cu noi animale pentru cirezi era foarte scăzută. De fapt, șeptelul de bovine de rasă Barrosã era periculos de scăzut și chiar pe cale de dispariție. Din același motiv, valoarea zootehnică și calitatea carcaselor erau foarte scăzute în medie în anii 1990.

Ca urmare a îmbunătățirilor obținute la aceste animale, în special datorită utilizării însămânțării artificiale, valoarea zootehnică a animalelor și conformația carcaselor s-au îmbunătățit în mod semnificativ. Acest fapt înseamnă că valoarea cărnii de la animale mai mature este mult mai ridicată în prezent.

Acești factori au dus la o rotație mult mai intensă în cirezi, deoarece ciclul de viață productiv mediu este mai scurt și sacrificarea animalelor cu carnea în stare excelentă este mult mai frecventă.

În paralel, există și o cerere semnificativă din partea consumatorilor pentru carnea acestor animale, deoarece caracteristicile organoleptice ale acesteia sunt excelente și foarte apreciate. În acest scenariu nu ar avea sens limitarea la 4 ani a vârstei animalelor care urmează să fie comercializate în categoria „vaca”. Carnea animalelor în vârstă de peste trei ani care și-au încheiat deja creșterea și au sisteme organice complet mature (sistem nervos, schelet, mușchi și piele) are caracteristici identice, indiferent de vârstă. Astfel cum s-a explicat anterior, aceste cărnuri sunt mai închise la culoare, cu o grăsime mai închisă la culoare, mai gălbuie. Acestea sunt mai puțin suculente și mai puțin fragede, însă au un gust și o aromă mai puternice, mai intense. Având în vedere hrana animalelor și metodele agricole descrise anterior, variabilitatea (care există în mod natural și crește ușor în intensitate odată cu vârsta) nu este semnificativă până la punctul în care să justifice segmentarea suplimentară în mai multe categorii de consum care i-ar dezorienta pe distribuitori și pe consumatori, deoarece s-a încetățenit perfect pe piață ideea potrivit căreia carnea din categoria „vaca” se obține de la animale cu vârsta de peste 3 ani.

De asemenea, este necesară îmbunătățirea descrierii caracteristicilor distinctive ale cărnii din categoria „vaca”, în conformitate cu documentul unic.

Textul anterior: Carcase de animale din categoria definită la paragraful relevant de la punctul anterior, cu vârsta cuprinsă între trei și patru ani și cu o greutate minimă de 130 kg. Carnea este de culoare roșu-închis, iar grăsimea de culoare alb-murdar. Deși carnea nu este la fel de fragedă, este la fel de suculentă și de gustoasă.

Noul text: Carnea din categoria „VACA” se obține de la animale de ambele sexe cu vârsta de peste 3 ani la sacrificare, cu o greutate minimă de 130 kg. Carnea este de culoare roșu-închis. Grăsimea este de culoare alb-murdar și adesea are o nuanță mai gălbuie în cazul animalelor mai mature. Caracteristicile cărnii din categoria „novilho” sunt chiar și mai pronunțate decât carnea din categoria „vaca”. Aceasta este mai puțin fragedă și suculentă, însă are un gust erbaceu mai intens și mai persistent. Având în vedere grăsimea din interiorul fibrelor musculare, senzația de suculență este mai intensă la încheierea etapei masticatorii. Gustul grăsimii este mai intens și mai cremos.

Modificare

Modificarea 6

Motiv

Se elimină trimiterile la clasele de conformație și la acoperirea cu grăsime. Această modificare vizează alinierea criteriului de acceptare a carcasei la noile tendințe și preferințe ale consumatorilor, luând în considerare procesele tehnologice disponibile în prezent care permit utilizarea diferențiată și îmbunătățirea acestui tip de carne.

Textul anterior:

„Carcasele se vor clasifica în conformitate cu grila comunitară de clasificare prevăzută în Regulamentul (CEE) nr. 1026/91. În conformitate cu categoriile definite la punctul 2.3, carcasele se vor clasifica după cum urmează: - vițel: categoriile U, R, O și P; - mânzat: categoriile S, E, U, R și O; - vacă: categoriile E, U, R, O și P.”

„În ceea ce privește stratul de grăsime, carcasele de categoria 4 se pot certifica doar atunci când animalele urmează să fie sacrificate. Se exclud carcasele de categoria 5.”

Noul text: (eliminat)

Acest factor contribuie la garantarea unei calități mai ridicate și stimulează încrederea consumatorilor.

Carnea din categoria P cu un conținut de grăsime de 5 se folosește doar la producția de hamburgeri, chiftele, carne tocată, pateuri și produse similare.

Acest fapt, la rândul său, permite o selecție mai strictă a cărnii, care este comercializată în formă naturală sau neprelucrată.

Modificare

Modificarea 7

Motiv

Se elimină trimiterea la clasificarea bucăților de carne, deoarece aceasta reprezintă informații generale fără caracteristici specifice legate de produsul „CARNE BARROSÃ”.

Textul anterior: „Pentru toate categoriile menționate anterior, se va adopta următoarea clasificare în legătură cu bucățile de carne: - extra: mușchi file, vrăbioară anterior; - categoria 1: pulpă, antricot, mușchi, crupă, fleică, rasol alb, spată (bucăți de carne de calitate superioară); - categoria 2: alte bucăți de spată, mușchi subscapular, cap de piept; mugur de piept, ceafă și garf, partea superioară a piciorului, rasol; - categoria 3: piept, spată inferioară, coaste scurte, coadă.”

Noul text: (eliminat)

Aria geografică

Modificare

Modificarea 8

Motiv

Se actualizează delimitarea administrativă a ariei geografice, fără a se efectua nicio modificare a ariei geografice ca atare. Deoarece o mare parte din aria care este acum municipalitatea Vizela (creată în 1998, odată cu adoptarea Legii nr. 93/98 din 1 septembrie 1998) a fost separată de municipalitățile Guimarães și Felgueiras, se actualizează lista municipalităților cuprinse în aria geografică care include în prezent municipalitatea Vizela (cu excepția parohiei Santa Eulália, deoarece aceasta a fost separată de municipalitatea Lousada, care nu face parte din aria geografică).

Textul anterior: „Aria geografică (...) este restrânsă la municipalitățile (...) Guimarães, (...) Felgueiras (...).”

Noul text: „Aria geografică (...) este limitată la municipalitățile (...) Guimarães, Vizela (cu excepția parohiei Santa Eulália), (...) Felgueiras (...).”

Dovada originii

Modificare

Modificarea 9

Motiv

Având în vedere cerințele actuale stricte în ceea ce privește identificarea animalelor, posibilitățile de monitorizare a acesteia și garanțiile necesare de trasabilitate care trebuie să se demonstreze că sunt aplicate la exploatațiile de bovine, nu există justificare pentru menținerea cerinței ca în fiecare unitate de producție să fie prezente doar animale din rasa Barrosã. Prin urmare, această restricție se elimină, deși cerința ca întreaga cireadă să fie monitorizată rămâne în vigoare.

Textul anterior: „Nu este permisă prezența niciunei alte bovine în afara bovinelor din rasa Barrosã la unitatea de producție unde sunt înregistrate acestea.”

Noul text: (eliminat)

Modificare

Modificarea 10

Motiv

Având în vedere caracterul strict al legislației în ceea ce privește bunăstarea animalelor, în special în ceea ce privește perioadele de repaus obligatorii pe durata transportului și înainte de sacrificare, nu există justificare pentru menținerea cerinței de a sacrifica animalele în aceeași zi în care ajung la abator. În consecință, se elimină această prevedere pentru a asigura menținerea bunăstării animalelor și pentru a permite operatorilor o mai mare libertate în ceea ce privește planificarea operațiunilor de transport și de sacrificare.

Textul anterior: „Animalele eligibile pentru certificare trebuie sacrificate într-o secvență completă și neîntreruptă în aceeași zi.”

Noul text: „Animalele trebuie sacrificate într-o secvență completă și neîntreruptă.”

Modificare

Modificarea 11 (4 Dovada originii)

Motiv

Cerințele identificate în această secțiune au fost revizuite pentru a elimina dispozițiile care nu mai sunt de actualitate sau sunt redundante în contextul legislației actuale sau care ar trebui să facă parte din procedurile de inspecție mai degrabă decât din caietul de sarcini. Sunt în curs actualizări ale dispozițiilor privind înregistrarea operatorilor, având în vedere cerințele în această privință pentru inspecțiile oficiale.

Textul anterior:

„Utilizarea denumirii de origine «CARNE DE BOVINO BARROSÃO» este restrânsă la producătorii: a) care sunt autorizați expres în acest scop de către organismul care deține denumirea de origine; b) a căror exploatație este localizată în cadrul ariei geografice de producție; c) care respectă toate normele de producție din prezentul caiet de sarcini; d) care se angajează în scris să nu comercializeze carne din alte surse și/sau cu alte caracteristici sub denumirea de «CARNE DE BOVINO BARROSÃO»; e) care acceptă procedurile de inspecție care se vor stabili de către organismul de inspecție și certificare.”

„Animalele trebuie sacrificate în abatoare specifice acreditate de organismul de certificare și autorizate de către grupul care deține dreptul de a utiliza denumirea de origine (...)”

„Tranșarea și ambalarea sunt permise doar în camere inspectate de către organismul de certificare și autorizate de către grupul care deține dreptul de a utiliza denumirea de origine. Doar în aceste camere se pot tranșa carcasele și bucățile rezultate și doar de aici se pot trimite acestea pe piață cu marcajele de certificare.”

Noul text:

„Operatorii care intenționează să se implice în activități de producție, sacrificare, tranșare, prelucrare și ambalare a produsului «CARNE BARROSÃ» trebuie să se angajeze în scris să respecte dispozițiile prezentului caiet de sarcini.”

„Activitățile de producție, sacrificare, tranșare, prelucrare și ambalare a produsului «CARNE BARROSÃ» trebuie să respecte dispozițiile prezentului caiet de sarcini și să facă obiectul procedurilor de inspecție corespunzătoare.”

„Operatorii trebuie să se asigure că trasabilitatea specifică a produsului «CARNE BARROSÃ» este menținută în toate etapele de producție până ce acesta este introdus pe piață.”

Modificare

Modificarea 12 (4 Dovada originii)

Motiv

Cerințele identificate în această secțiune au fost revizuite pentru a elimina dispozițiile care nu mai sunt de actualitate sau sunt redundante în contextul legislației actuale sau care ar trebui să facă parte din procedurile de inspecție mai degrabă decât din caietul de sarcini. Sunt în curs actualizări ale dispozițiilor privind înregistrarea operatorilor, având în vedere cerințele în această privință pentru inspecțiile oficiale.

Textul anterior:

„Doar carnea de la animale introduse în registrul zootehnic/registrul genealogic al rasei Barrosã poate beneficia de denumirea de origine. Doar animalele monitorizate de către organismul de certificare începând cu momentul nașterii lor pot fi îndreptățite să fie certificate pentru denumirea de origine. Toate animalele bovine care aparțin unei exploatații introduse în registrele denumirii de origine trebuie să fie identificate individual prin aplicarea a două crotalii – o crotalie pentru sistemul de identificare a animalelor și cealaltă corespunzătoare registrului zootehnic/registrului genealogic. Animalele trebuie să fie marcate în primele trei luni de viață.”

„Unitățile de producție pot fi introduse în registrele denumirii de origine ale exploatației dacă acestea: (...) își introduc toate cirezile de bovine; se angajează să respecte normele privind gestionarea, reproducerea și sănătatea stabilite în prezentul caiet de sarcini și orice alte norme care pot fi adoptate; transmit voluntar o cerere grupului de producători pentru a obține acest statut.”

„Doar exploatațiile introduse în registrul exploatațiilor ținut de asociațiile de crescători și care se angajează să îndeplinească simultan toate condițiile stabilite anterior pot produce animale eligibile să beneficieze de denumirea de origine.”

„Fiecare fermă ar trebui să țină următoarele evidențe: cartea de identitate, în care este indicată filiația animalului, și o fișă medicală pentru fiecare animal; registrul de grajd, care trebuie să includă, în special, o listă a animalelor prezente, defalcată pe categorii sau după numărul crotaliei de identificare corespunzătoare, data diferitelor intervenții medicale, achiziții și vânzări, decese și înlocuiri.”

Noul text:

„Produsul «CARNE BARROSÃ» poate fi produs doar în unități de producție situate în aria geografică și ale căror cirezi de bovine sunt monitorizate. «Produsul CARNE BARROSÃ» poate fi obținut doar de la animale care fac obiectul monitorizării începând cu momentul nașterii lor.”

„Fiecare exploatație trebuie să țină registre care permit identificarea tuturor animalelor prezente pe exploatație, a crotaliilor acestora și a identificatoarelor electronice (dacă este cazul), a vârstei, sexului și istoricului medical.”

Modificare

Modificarea 13 (4 Dovada originii)

Motiv

Cerințele identificate în această secțiune au fost revizuite pentru a elimina dispozițiile care nu mai sunt de actualitate sau sunt redundante în contextul legislației actuale sau care ar trebui să facă parte din procedurile de inspecție mai degrabă decât din caietul de sarcini. Sunt în curs actualizări ale dispozițiilor privind înregistrarea operatorilor, având în vedere cerințele în această privință pentru inspecțiile oficiale.

Textul anterior:

„În fiecare abator trebuie să existe evidențe ale următoarelor: numerele de sacrificare ale animalelor și corespondența acestora cu numerele crotaliilor de identificare.”

„(...) calendarul de sacrificare trebuie întocmit în prealabil pentru a garanta prezența organismului de certificare. În țarcurile abatoarelor introduse în registrul denumirilor de origine, animalele înregistrate trebuie ținute complet separate de animalele neînregistrate pe durata perioadei de repaus înainte de sacrificare. (...) Doar carcasele, jumătățile de carcasă și sferturile de carcasă pot fi trimise, împreună cu certificarea pentru denumirea de origine, către camerele de tranșare și distribuție și către punctele de desfacere înregistrate. Un agent, care trebuie desemnat de către organismul de certificare, trebuie să se deplaseze la toate abatoarele pentru a monitoriza operațiunile de sacrificare și pentru a desfășura verificările descrise în prezentul caiet de sarcini și orice alte verificări pe care organismul de certificare le consideră necesare.”

„Evidențele recepției și expedierii produsului trebuie păstrate în fiecare cameră de tranșare și de ambalare, ca și evidențele corespondenței dintre mărcile de certificare primite și cele emise.”

Noul text:

„Fiecare abator trebuie să țină evidențe privind numerele de sacrificare ale animalelor și corespondența acestora cu numerele crotaliilor de identificare.”

„Fiecare cameră de tranșare și de ambalare trebuie să țină evidențe ale primirii și expedierii de produse «CARNE BARROSÃ».”

„În cursul transportului la abator, în zonele de repaus și în țarcurile din cadrul abatoarelor, aceste animale trebuie ținute separat de animalele care nu sunt eligibile pentru certificare.”

Modificare

Modificarea 14 (4 Dovada originii)

Motiv

Cerințele identificate în această secțiune au fost revizuite pentru a elimina dispozițiile care nu mai sunt de actualitate sau sunt redundante în contextul legislației actuale sau care ar trebui să facă parte din procedurile de inspecție mai degrabă decât din caietul de sarcini. Sunt în curs actualizări ale dispozițiilor privind înregistrarea operatorilor, având în vedere cerințele în această privință pentru inspecțiile oficiale.

Textul anterior:

„Fiecare punct de desfacere trebuie să țină evidențe, actualizate zilnic, cu privire la următoarele: sosirile și plecările de carne certificată; mărcile de certificare deținute și emise consumatorilor.”

„Următoarele registre și documente trebuie păstrate la sediul organismului de certificare: registrul exploatațiilor; dovada că producătorul este membru al mecanismului privind denumirea de origine; registrul abatoarelor; registrul camerelor de tranșare și de ambalare; registrul punctelor de desfacere; lista mărcilor de certificare emise (cu indicarea datei de emitere, a numărului mărcii de certificare și a organismului care a primit marca de certificare); evidențe ale livrărilor registrelor de expediție emise, numerotate în prealabil (care trebuie să permită reconstituirea carcasei), care trebuie să includă evidențe ale corespondenței dintre trimiterile expediate și mărcile de certificare emise și care vor însoți și vor realiza identificarea carcaselor, a jumătăților de carcasă sau a sferturilor de carcasă de la abatoare până la camerele de tranșare și de ambalare sau până la măcelărie. Evidențele ținute în aceste registre vor fi centralizate lunar; listele de abator, trimise lunar de către agentul autorizat de organismul de certificare (cu indicarea numerelor de identificare a animalelor și a numerelor de ordine respective din abator); corespondența dintre mărcile de certificare utilizate de fiecare dintre organismele din sectorul de producție; pentru fiecare abator, codurile, numele crescătorilor, adresele și numerele exploatațiilor de origine ale animalelor sacrificate.”

„Orice puncte de desfacere către public (măcelării, magazine, supermarketuri sau restaurante) trebuie inspectate de către organismul de certificare și autorizate de către grupul care deține dreptul de a utiliza denumirea de origine. Se poate acorda autorizarea doar acelor puncte de desfacere ale căror condiții de sănătate și sanitare sunt în conformitate cu legislația în vigoare. În cazurile în care carnea se comercializează cu amănuntul și nu este ambalată, trebuie să fie expusă separat și/sau vândută pe bază exclusivă în anumite zile. În toate cazurile, organismul de certificare trebuie să garanteze identificarea și originea bucăților și/sau a secțiunilor și să depună eforturi pentru a asigura evitarea oricărei confuzii în rândul consumatorilor. Broșuri cu informații care conțin aceleași detalii ca cele prezentate pe eticheta «denumire de origine» de pe ambalaj trebuie puse la dispoziția consumatorului în punctul de desfacere. La toate punctele de desfacere, «plăcuța de identificare» care autorizează comercializarea trebuie amplasată într-un loc vizibil în mod clar pentru consumatori. Aceasta trebuie îndepărtată dacă unității respective i se retrage autorizația de comercializare.”

Noul text: (eliminat)

Metoda de producție

Modificare

Modificarea 15

Motiv

Se operează o modificare minoră a textului care descrie gestionarea hranei pentru animale cu scopul de a îmbunătăți adaptarea acestuia la gestionarea animalelor tinere. Sistemul tradițional se bazează pe pășunatul zilnic al animalelor adulte, cu excepția perioadelor cu condiții meteorologice nefavorabile. Efectivul de animale adulte înseamnă șeptel în vârstă de peste 12 luni, și anume animale clasificate în categoriile tăuraș și vacă, care se hrănesc de pe terenul necultivat din zonele montane.

Cu toate acestea, animalele tinere rămân la exploatație, așteptând revenirea mamelor lor de la pășunat pentru a se hrăni cu laptele acestora. Motivele pentru această gestionare separată sunt următoarele: este dificil pentru animalele tinere să facă față rigorilor iernii în aer liber și să însoțească cirezile de animale adulte în cursul deplasărilor zilnice prelungite ale acestora până la terenurile mlăștinoase și pășunile comune, la multe dintre acestea fiind greu de ajuns deoarece se află pe terenuri deluroase și accidentate. Trebuie subliniat că animalele pot parcurge mai mulți kilometri pe zi de la exploatație până la pășuni și pășunile comune și înapoi. Dacă animalele tinere și-ar însoți părinții în aceste deplasări, calitatea cărnii acestora ar scădea considerabil, în special în ceea ce privește frăgezimea caracteristică și apreciată.

Textul anterior: „Efectivul de animale va fi ținut în adăposturi permanent doar în unele zile de iarnă în care condițiile meteorologice adverse împiedică scoaterea acestora la pășune.”

Noul text: „Efectivul de animale adulte va fi ținut în adăposturi permanent doar în unele zile de iarnă în care condițiile meteorologice adverse împiedică scoaterea acestora la pășune.”

Modificare

Modificarea 16

Motiv

Se elimină textul referitor la reproducere, deoarece în prezent criteriul cel mai important pentru stabilirea momentului ideal este greutatea și dezvoltarea corporală, nu vârsta. În plus, acest text este restrâns la descrierea practicii standard, iar neconformitatea nu are consecințe pentru certificarea cărnii de la mamă sau de la animalele tinere.

Textul anterior: „Tăurașii/junincile vor fi cuprinși/cuprinse pentru prima dată începând de la vârsta cuprinsă între 18 și 24 de luni.”

Noul text: (eliminat)

Modificare

Modificarea 17

Motiv

Se elimină lista orientativă a produselor care ar putea interfera cu ritmul normal de creștere al animalelor pentru a extinde sfera interzicerii utilizării acestora.

Textul anterior: „Utilizarea produselor care pot interfera cu ritmul normal de creștere și de dezvoltare al animalelor, precum concentratele comerciale, hormonii, antibioticele și sulfamidele, nu este permisă în nicio situație.”

Noul text: „Utilizarea produselor care pot interfera cu ritmul normal de creștere și de dezvoltare al animalelor nu este permisă în nicio situație.”

Modificare

Modificarea 18

Motiv

În cazul în care hrana pentru animale devine insuficientă, în special ca urmare a schimbărilor climatice și a declinului activității agricole în regiune, poate deveni necesar să se recurgă la aprovizionarea cu hrană pentru animale din afara ariei geografice, în conformitate cu Regulamentul (UE) nr. 1151/2012 al Parlamentului European și al Consiliului și cu dispozițiile Regulamentului delegat (UE) nr. 664/2014 al Comisiei de modificare a acestuia, cu condiția ca toate caracteristicile produsului „Carne Barrosã” să rămână neschimbate.

De asemenea, această modificare permite un răspuns la penuria existentă în cadrul ariei geografice în ceea ce privește hrana pentru animale care respectă caietul de sarcini al altui mecanism de calitate (precum producția ecologică) sau mecanism de certificare.

Textul anterior: (niciunul)

Noul text: „În cazul penuriei de hrană pentru animale, se poate folosi hrană pentru animale provenită din afara ariei geografice, cu condiția să nu depășească anual 50 % din materia uscată și cu condiția ca producția de carne obținută de la aceste animale să păstreze caracteristicile necesare prevăzute în prezentul caiet de sarcini. „Utilizarea hranei respective pentru animale trebuie notificată organismului de control astfel încât să se poată verifica sursa, caracteristicile și cantitățile utilizate sau preconizate a fi utilizate.”

Modificare

Modificarea 19

Motiv

Congelarea trebuie permisă fără restricții. În primul rând, congelarea cărnii este un proces de conservare demonstrat, iar congelarea și decongelarea corecte ale cărnii nu reduc calitatea acesteia într-un mod perceptibil. În al doilea rând, acest proces de conservare are o importanță fundamentală pentru vânzarea produsului „CARNE BARROSÃ” pe piețe pe care este imposibilă trimiterea de carne proaspătă din cauza termenului de valabilitate limitat al acesteia. În ultimul rând, având în vedere necesitatea adaptării la modelele actuale de consum, este esențial ca consumatorii să aibă acces la produsul „CARNE BARROSÃ” conservat prin congelare.

Textul anterior: „Congelarea carcaselor, a articulațiilor sau a părților din acestea este interzisă expres în orice moment al prelucrării, cu excepția situațiilor definite de Institutul de certificare.”

Noul text: (eliminat)

Modificare

Modificarea 20

Motiv

În contextul evoluției legislației aplicabile sectorului, anumite dispoziții nu mai sunt necesare, nu mai sunt de actualitate, au devenit redundante sau chiar incompatibile cu legislația respectivă și, prin urmare, trebuie eliminate.

Textul anterior:

„Sănătatea. Crescătorii trebuie să respecte planul de protecție a sănătății definit de serviciile oficiale în conformitate cu legislația în vigoare și să permită efectuarea tuturor tratamentelor și/sau a vaccinurilor considerate necesare. Toate tratamentele veterinare trebuie prescrise de un veterinar și aceste informații trebuie înregistrate în fișa medicală a animalului. Sacrificarea trebuie să respecte intervalul minim de siguranță definit de veterinar.”

„Condițiile de transport și repaus înainte de sacrificare. În nicio situație nu se permite supraîncărcarea cu animale. Trebuie aleasă cea mai scurtă rută posibilă de la exploatație până la cel mai apropiat abator autorizat. Încărcarea, descărcarea și transferurile către orice altă rută pe care trebuie transportate animalele trebuie să se realizeze cu calm, iar fiecare abator trebuie să dețină resursele necesare pentru a evita orice traumă pentru animale. În orice zonă de așteptare, animalele trebuie ținute separat în «boxe»”. Materialul de așternut în aceste zone trebuie să fie compus din paie și animalelor trebuie să li se pună la dispoziție apa necesară.”

„Condițiile de sacrificare. Pot fi sacrificate doar animalele care respectă normele prevăzute în legislația relevantă în vigoare privind sacrificarea. (...) Abatoarele trebuie să garanteze condiții tehnice și de sănătate corecte, în special în ceea ce privește condițiile de adăpostire, curățenie și igienă, formarea tehnică a personalului responsabil de sacrificare și de pregătirea carcasei, precum și condițiile frigorifice (atât pentru maturarea cărnii de la carcasele sacrificate, cât și pentru depozitarea acestora).”

„Camerele de tranșare și de ambalare trebuie să respecte cerințele de sănătate și igienă ale legislației în vigoare.”

Noul text: (eliminat)

Legătura

Modificare

Modificarea 21 (text)

Motiv

Se elimină orice text care nu este necesar, care nu are conținut de reglementare sau orice text care este redundant în contextul normelor actuale care reglementează denumirile de origine la nivelul UE.

Textul anterior:

„Bovinele din rasa Barrosã sunt crescute în unele regiuni mai puțin dezvoltate din nordul Portugaliei, și anume Barroso și zonele montane ale provinciei Entre Douro e Minho. Aceste zone corespund descrierii celei de-a doua și celei de-a treia probleme standard de dezvoltare stabilite în Comunicarea Comisiei Comunităților Europene din 29 iulie 1988, «Viitorul societății rurale»: zone cu dezavantaje naturale, de infrastructură și structurale, cu acces îngreunat în general și depopulare din cauza abandonării teritoriului de către populațiile băștinașe.”

„Astfel cum este caracteristic pentru regiunile agricole de acest tip, sistemele de producție sunt orientate către autonomia alimentară a familiei. În acest context, bovinele din rasa Barrosão au o importanță fundamentală atât pentru reproducerea acestor sisteme, cât și pentru economia «familială» a micilor exploatații.”

Noul text: „Aria geografică a produsului «CARNE BARROSÃ» este situată în anumite părți din nordul Portugaliei (Barroso și zonele montane din provincia Entre Douro e Minho) în care condițiile naturale, de infrastructură și structurale au dat naștere unor sisteme de producție orientate în principal către autonomia alimentară a familiei. Bovinele din rasa Barrosã au o importanță fundamentală atât pentru reproducerea acestor sisteme, cât și pentru economia gospodăriilor exploatațiilor de mici dimensiuni.”

Modificare

Modificarea 22 (text)

Motiv

Textul anterior:

„În aceste situații, strategiile de dezvoltare rurală trebuie să se bazeze pe o formă de agricultură extensivă de calitate ridicată, menită să ajute oamenii ale căror venituri provenite din activitatea agricolă sunt insuficiente și să valorifice potențialul regional endogen, protejând mediul, precum și patrimoniul cultural al regiunii. Aceste sisteme de producție se caracterizează prin faptul că se bazează pe exploatarea resurselor naturale disponibile, fiind extrem de vulnerabile la dificultățile generate de absența unui cadru de aplicare a mecanismelor pieței care să garanteze venituri stabile și de absența unei proceduri de dezvoltare specifice care să garanteze îmbunătățirea condițiilor de viață ale fermierilor din aceste zone. Având în vedere cele de mai sus, promovarea și consolidarea valorii cărnii de bovine din rasa Barrosã este o modalitate esențială și eficace de a atinge obiectivele menționate.”

„Prezentul caiet de sarcini va beneficia de o diseminare suficient de extinsă pentru a se asigura că toate părțile interesate, atât producătorii, cât și organismele comerciale, conștientizează caracterul obligatoriu al respectării normelor prevăzute în prezentul caiet de sarcini pentru a putea produce sau comercializa carne care poate beneficia de denumirea de origine «Carne de Bovino Barrosão».” De asemenea, se va asigura informarea consumatorilor cu privire la caracteristicile produsului și drepturile acestora la reparații.”

Noul text: (eliminat)

Etichetarea

Modificare

Modificarea 23

Motiv

Se simplifică normele specifice privind etichetarea și se elimină dispozițiile care sunt redundante sau care nu sunt necesare având în vedere legislația actuală, în special Regulamentul (UE) nr. 1169/2011 al Parlamentului European și al Consiliului din 25 octombrie 2011. Această modificare este menită să ofere operatorilor o libertate mai mare de acțiune pentru adaptarea produsului la piață.

Textul anterior:

„Grupul de producători trebuie să adopte și să înregistreze o emblemă ca simbol grafic al denumirii de origine, informând autoritățile competente despre faptul că a procedat astfel. Emblema respectivă trebuie să apară pe ștampilele și pe sigiliile aplicate pe carcasele, jumătățile de carcasă și sferturile expediate de abatoare și pe etichetele aplicate pe ambalajele bucăților și/sau ale porțiilor din acestea expediate de către camerele de tranșare și de ambalare. În camerele de tranșare și de ambalare, atunci când carnea este expediată ambalată, trebuie aplicată pe ambalaj o etichetă de identificare a produsului. Respectiva etichetă nu poate fi reutilizată și trebuie aplicată pe ambalaj transparent.”

„Eticheta corespunzătoare de identificare, al cărei proiect este prezentat în ANEXA I, trebuie aplicată pe toate porțiile de carne certificată.”

„Bucățile sau porțiile din acestea trebuie prezentate ambalate și cu etichetele de identificare a denumirii de origine și a organismului de certificate aplicate corect pe ambalaje. În cazul vânzării cu amănuntul, carnea trebuie vândută separat, identificată corespunzător prin intermediul unei ștampile de identificare a denumirii de origine aplicate oriunde este posibil. Ștampila care identifică denumirea de origine trebuie aplicată pe carcase, pe jumătățile de carcasă și pe sferturi, atunci când acestea sunt vândute în întregime.”

Noul text: „Indiferent de forma de prezentare, produsele «CARNE BARROSÃ» trebuie: - să includă unul dintre textele următoare: «Carne Barrosã – Denominação de Origem Protegida» sau «Carne Barrosã DOP»; - să identifice clar organismul de control.”

Altele

Modificare

Modificarea 24 (prezentare)

Motiv

Sunt clarificate și specificate formele de prezentare permise, la care se face trimitere în cadrul mai multor puncte din prezentul caiet de sarcini, pentru a facilita alinierea acestora la noile soluții tehnologice pentru a ține pasul cu evoluția preferințelor consumatorilor.

Textul anterior (extrase): „(...) carcase, jumătăți de carcasă și sferturi de carcasă (...);”„bucăți sau porții din acestea (...)”

Noul text:

„Produsul «CARNE BARROSÃ» poate fi prezentat spre desfacere în carcase, jumătăți de carcasă sau sferturi de carcasă sau ca bucăți sau porții ambalate (feliate, în bucăți, în fâșii, cuburi, tocată, etc.).”

Modificare

Modificarea 25 (control)

Motiv

Au fost actualizate informațiile privind organismul de control. Deoarece aceste informații, care nu au conținut de reglementare potrivit normelor cadru actuale în acest domeniu în contextul controalelor oficiale, se perimează rapid, se consideră preferabil să se includă o trimitere la locul în care pot fi găsite numele și adresa organismului de control, deoarece astfel este posibilă respectarea condițiilor de la articolul 7 din Regulamentul (UE) nr. 1151/2012, fiind actualizate în același timp informațiile privind structura de control.

Textul anterior:

„Înregistrarea denumirii de origine «Carne de Bovino Barrosão» trebuie solicitată la Cooperativa Agrícola de Boticas. Organismul care deține dreptul de utilizare a denumirii de origine este responsabil de aplicarea acesteia pe carcase și pe ambalaje. Taxa de certificare trebuie plătită de organismul care deține denumirea de origine unui organism competent, organismul de certificare.”

„Organismul de control și de certificare pentru carnea care poartă denumirea de origine «Carne de Bovino Barrosão» va fi «Norte e Qualidade – Instituto de Certificação de Produtos Agro-alimentares» (Nord și calitate – Institutul pentru certificarea produselor agro-alimentare).”

Noul text: „În conformitate cu articolul 37 alineatul (3) din Regulamentul (UE) nr. 1151/2012 al Parlamentului European și al Consiliului din 21 noiembrie 2012, respectarea caietului de sarcini este verificată de către organismul de control, ale cărui nume și adresă sunt făcute publice în baza de date a Comisiei Europene.”

Modificare

Modificarea 26 (control)

Motiv

Se elimină unele dispoziții privind controlul care sunt nu mai sunt de actualitate sau sunt redundante în contextul legislației actuale sau care ar trebui să facă parte din procedurile de monitorizare mai degrabă decât din caietul de sarcini.

Textul anterior:

„Institutul de certificare trebuie să emită marcajele de certificare. Marcajul de certificare trebuie să fie însoțit de un document, care trebuie completat de un oficial autorizat de către organismul de certificare să procedeze astfel după ce este cunoscut circuitul.”

„Fiecare marcaj de certificare trebuie să fie asociat unui document, care trebuie să conțină următoarele informații: numărul marcajului, codul exploatației de origine a animalului, identificarea abatorului, numărul de ordine al carcasei în cadrul abatorului, greutatea carcasei și data sacrificării, identificarea camerei de tranșare și de ambalare, numărul de ordine al carcaselor, al jumătăților de carcasă, al sferturilor de carcasă sau al bucăților din acestea în camera de tranșare și de ambalare, identitatea destinatarilor bucăților ambalate sau comercializate cu amănuntul și a funcționarului care certifică, data emiterii marcajului de certificare și data primirii și expedierii produsului la fiecare verigă din lanțul de producție.”

„Documentele care însoțesc marcajele de certificare corespunzătoare bucăților și porțiilor din acestea expediate de către camerele de tranșare trebuie să indice originea bucăților în cauză.”

„De regulă, toate mecanismele de control trebuie proiectate astfel încât în fiecare etapă a lanțului de producție să fie posibil să se determine cu ușurință originea produsului și astfel să se ajungă ușor la toate verigile din amonte ale lanțului de producție.”

„Institutul de certificare poate declasifica animalele, bucățile și porțiile din acestea în orice etapă din procesul de producție, în conformitate cu dispozițiile prezentului caiet de sarcini și astfel cum stabilește institutul.”

„Fiecare exploatație trebuie vizitată ori de câte ori se consideră necesar. Momentul vizitei trebuie stabilit de către Institutul de certificare și vizitele trebuie să aibă loc fără notificare prealabilă. Vizitele trebuie să fie adaptate la funcționarea sistemelor existente ale exploatației.”

„În cursul fiecărei vizite, funcționarul care acționează în numele Institutului de certificare trebuie să își noteze observațiile pe fișa de identificare a fiecărui animal, subliniind orice încălcări ale dispozițiilor stabilite în prezentul caiet de sarcini și de către institut.”

„Controalele efectuate de către Institutul de certificare trebuie să vizeze în special alimentația și identificarea animalelor, precum și alte aspecte pe care institutul le consideră a fi de interes. Animalele și în special hrana acestora vor fi verificate și prin intermediul analizelor de fecale, urină și sânge, realizate anual prin eșantionare.”

„Sacrificarea animalelor eligibile să beneficieze de denumirea de origine «Carne de Bovino Barrosão» trebuie să fie monitorizată de către un reprezentant al institutului de certificare care, pentru fiecare animal, trebuie să verifice identificarea animalelor (existența crotaliilor de identificare), clasificarea, identificarea și marcajul carcaselor, exactitatea informațiilor care figurează pe marcajul de certificare, corespondența dintre numărul de sacrificare și numărul de identificare, respectarea normelor stabilite de către Institutul de certificare pentru manipularea carcasei și pentru tehnologia folosită, precum și cauzele oricăror declasificări.”

„Funcționarul responsabil de monitorizarea sacrificării va fi responsabil și de emiterea, în fiecare lună, a registrelor de expediție numerotate în prealabil (utilizate pentru contabilizarea părților sau a bucăților de carcase distribuite fiecărui agent autorizat) furnizate de către Institutul de certificare.”

„Parametrii următori trebuie verificați în mod special și la abator: aderarea la normele interne privind condițiile de sacrificare, respectarea dispozițiilor legislației privind condițiile tehnice și de sănătate în care trebuie să aibă loc sacrificarea și respectarea oricăror alte norme pe care Institutul de certificare intenționează să le pună în aplicare.”

„Camerele de tranșare și de ambalare trebuie să expedieze carnea în bucăți complete sau porții complete din acestea. Doar bucățile identificate prin ștampilă sau care au fost ambalate corect și etichetate pot fi expediate. Atunci când se expediază părți din acestea, și produsul trebuie să fie corect ambalat și etichetat.”

„Verificările camerelor de tranșare și de ambalare trebuie să se desfășoare sub formă de vizite care au loc la intervale stabilite de către organismul de certificare. Verificările trebuie să vizeze în special condițiile de sănătate și sanitare, identificarea cărnii prezente (identificarea și proveniența bucăților și/sau a porțiilor din acestea primite și pentru expediere, depunându-se eforturi pentru prevenirea oricărei confuzii ulterioare în rândul consumatorilor), respectarea normelor privind tranșarea, stabilite de către Institutul de certificare.”

„Verificările trebuie să aibă ca scop depistarea oricărei fraude potențiale în ceea ce privește prezentarea produsului pentru consumator. Institutul de certificare trebuie să garanteze respectarea condițiilor stabilite în ceea ce privește identificarea bucăților și a porțiilor din acestea și trebuie să asigure evitarea oricărei confuzii în rândul consumatorilor.”

„Respectarea clauzelor contractuale trebuie să fie verificată de către Institutul de certificare în cursul vizitelor la punctele de desfacere, la intervale stabilite de către institut. Verificările trebuie să vizeze în special evidențele obligatorii ținute de aceste organisme, compararea acestor evidențe cu marcajele de certificare deținute, verificările privind perioadele de maturare și inspectarea carcaselor din depozitele frigorifice.”

„Toate punctele de desfacere a cărnii (ambalate sau sub altă formă) trebuie să fie identificate corect.”

Noul text: (eliminat)

Modificare

Modificarea 27 (sancțiuni)

Motiv

Se elimină dispozițiile privind încălcările și sancțiunile, în contextul dispozițiilor prevăzute în această privință ca parte a controalelor oficiale.

Textul anterior:

„Încălcările comise de persoane care sunt incluse în registrele pentru denumirea de origine se clasifică după cum urmează din punctul de vedere al sancțiunii relevante: a) contravenții; b) încălcări ale normelor stabilite în normele de producție pentru chestiuni referitoare la producție și pregătire; c) încălcări produse prin utilizarea inadecvată a denumirii de origine sau prin acțiuni care aduc atingere acesteia sau care pot fi defăimătoare la adresa acesteia.”

„Contravențiile sunt toate faptele care constau în inexactități, omisiuni sau falsificări în producerea de avize, declarații, registre sau alte documente, precum și în nerespectarea termenelor stabilite prin prezentul regulament. Nerespectarea tuturor deciziilor organismului care deține dreptul de utilizare a denumirii de origine și/sau ale organismului de certificare se va considera, de asemenea, contravenție. Aceste fapte se sancționează cu o amendă cuprinsă între 1 % și 10 % din valoarea bunurilor sau din valoarea de bază a animalelor vii. Dacă fapta este minoră, chestiunea va fi soluționată cu un avertisment.”

„Încălcările dispozițiilor din caietul de sarcini în ceea ce privește producția și fabricația se definesc ca fiind toate acele fapte care afectează sistemele de la nivelul exploatației, utilizarea de suplimente alimentare neautorizate, nerespectarea vârstelor de înțărcare și sacrificare, manipularea animalului și manipularea carcasei în abator, precum și tranșarea carcasei în camera de tranșare și de ambalare. Nerespectarea tuturor deciziilor organismului care deține dreptul de utilizare a denumirii de origine și/sau ale Comisiei în această privință se va considera, de asemenea, o încălcare de acest tip. Aceste fapte vor fi sancționate cu o amendă cuprinsă între 2 % și 0 % din valoarea bunurilor sau din valoarea de bază a animalelor vii. Sancțiunea va fi însoțită de pierderea dreptului de utilizare a denumirii de origine de către exploatațiile de unde provin animalele, în cazul în care sunt implicate animale.”

„Încălcările constând în utilizarea necorespunzătoare a denumirii de origine sau în acte care ar putea aduce atingere sau duce la pierderea reputației acesteia se definesc după cum urmează: 1. Încălcări ale dispozițiilor prevăzute la rubricile «Controalele abatoarelor» și «Controalele camerelor de tranșare și de ambalare» din secțiunea 10 din prezentul caiet de sarcini. 2. Utilizarea inadecvată a documentelor, însemnelor, sigiliilor, ștampilelor, etichetelor și a oricăror alte elemente de identificare specifice denumirii de origine, precum și falsificarea acestora. 3. Expedierea cărnii fără menționarea caracteristicilor la punctele de desfacere. 4. Expedierea din camerele de tranșare și de ambalare a unor bucăți sau porțiuni din acestea care nu respectă dispozițiile stabilite la rubrica denumită «Controalele camerelor de tranșare și de ambalare.» 5. Nerespectarea dispozițiilor prezentelor regulamente, a dispozițiilor suplimentare ale acestora și a deciziilor Comisiei în privința chestiunilor menționate la acest punct.”

„Aceste fapte se sancționează cu o amendă cuprinsă între valoarea bunurilor sau a animalelor vii și dublul acesteia. Sancțiunea va fi însoțită de pierderea dreptului de utilizare a denumirii de origine.”

„Orice informație deținută de Institutul de certificare cu privire la o încălcare a prezentului caiet de sarcini trebuie raportată imediat întreprinderii în cauză prin scrisoare recomandată cu confirmare de primire. Toate notificările vor duce la o inspecție suplimentară, al cărei cost trebuie suportat de întreprindere.”

„Fără a aduce atingere dispozițiilor menționate anterior, încălcările comise atât de persoane introduse în registrul denumirii de origine, cât și de persoane care nu sunt introduse în registrul respectiv se sancționează în conformitate cu Codul penal (Lei do Código Penal) în vigoare.”

„În cazul unor încălcări grave, în plus față de cele definite în prezenta secțiune, făptuitorul poate face obiectul unei suspendări temporare a utilizării denumirii de origine sau al eliminării din registrele acesteia. Suspendarea temporară a dreptului de utilizare a denumirii de origine va duce la suspendarea dreptului de a obține certificate, etichete sau însemne, sigilii și ștampile și alte documente și elemente de identificare corespunzătoare denumirii de origine. Eliminarea va duce la excluderea făptuitorului din registrul denumirii de origine și, prin urmare, la pierderea tuturor drepturilor asociate denumirii de origine.”

„În cazul în care încălcările implică produse destinate exportului, sancțiunile se vor majora cu 50 % din sancțiunile maxime menționate în prezentul regulament. În cazul recidivei, sancțiunile economice se vor majora cu 50 % din sancțiunile maxime menționate în prezentul regulament, ajungând la triplul acestora în cazul unei recidive suplimentare. Un recidivist se definește ca un făptuitor penalizat pentru încălcarea oricăreia dintre dispozițiile prezentului regulament în ultimii cinci ani.”

Noul text: (eliminat)

DOCUMENT UNIC

„Carne Barrosã”

Nr. UE: PDO-PT-0239-AM01 – 1.3.2019

DOP (X) IGP ( )

1. Denumirea (denumirile)

„Carne Barrosã”

2. Țara solicitantă (țările solicitante)

Portugalia

3. Descrierea produsului agricol sau alimentar

3.1. Tipul de produs

Clasa 1.1. Carne și organe comestibile proaspete

3.2. Descrierea produsului căruia i se aplică denumirea de la punctul 1

Termenul „CARNE BARROSÃ” se referă la carnea obținută de la animale din rasa Barrosã introduse în registrul fondator sau registrul genealogic al rasei, născute și crescute în aria geografică în conformitate cu prezentul caiet de sarcini.

Au fost definite patru categorii de produse: „vitela” (vițel de lapte), „vitelão” (vițel), „novilho” (tăuraș) și „vaca” (vacă).

Carnea din categoria „VITELA” se obține de la animale de ambele sexe cu vârsta cuprinsă între 5 și 9 luni la sacrificare, cu o greutate minimă de 70 kg. Culoarea cărnii variază între roz și roșu-pal. Culoarea grăsimii variază între alb și alb-murdar. Carnea din categoria „vitela” este foarte fragedă și suculentă, ca urmare a cantității de apă prezentă în miofibrile (în comparație cu carnea de la animalele mai mature) și al efectului grăsimii intramusculare asupra glandelor salivare ale persoanei care gustă carnea, prin stimularea eliberării de salivă, care intensifică percepția acestor calități.

Carnea din categoria „VITELÃO” se obține de la animale de ambele sexe cu vârsta cuprinsă între 9 și 12 luni la sacrificare, cu o greutate minimă de 130 kg. Culoarea cărnii variază între roz și roșu. Culoarea grăsimii variază între alb și alb-murdar. Caracteristicile gustative ale cărnii sunt între cele din categoriile „vitela” și „vaca”.

La vârsta care corespunde categoriei de carne „vitelão”, alimentația animalelor se modifică, deoarece acestea sunt înțărcate treptat, trecând la o hrană bazată pe iarbă și nutreț, precum și alte produse obținute în exploatația agricolă, cum sunt cerealele. Deoarece animalele de la care se obține această categorie de carne sunt înțărcate treptat, carnea are un gust puțin mai intens decât carnea din categoria „vitela”, mai puțin dulce și mai erbaceu. În același timp, carnea este mai puțin suculentă la începutul masticației, deoarece are un conținut de apă mai scăzut ca urmare a alimentației animalelor.

Cu toate acestea, grăsimea puțin mai închisă la culoare acumulată îi conferă cărnii o nouă senzație de prospețime și suculență după ce a fost stimulat fluxul de salivă, drept urmare carnea este atât fragedă, cât și suculentă, în egală măsură.

Carnea din categoria „NOVILHO” se obține de la animale de ambele sexe cu vârsta cuprinsă între 12 luni și 3 ani la sacrificare, cu o greutate minimă de 130 kg. Culoarea cărnii variază între roz și roșu închis. Culoarea grăsimii variază între alb și alb-murdar și, uneori, gălbui. Gustul cărnii din categoria „novilho” este mai intens și mai feric decât cel al cărnii din categoria „vitela” și, de asemenea, are o aromă mai erbacee.

În această carne predomină arome mai complexe și mai intense. Textura acesteia este mai fermă și mai puțin suculentă decât cea din categoria „vitelão” ca urmare a conținutului mai scăzut de apă din fibrele musculare.

Grăsimea are o culoare mai închisă și mai intensă decât cea din categoriile „vitela” și „vitelão”, uneori este ușor gălbuie. Acest fapt se datorează cerealelor care reprezintă un procent moderat din hrana animalelor, stimulând creșterea acestora și completând stratul de grăsime de pe carcasă.

Carnea din categoria „VACA” se obține de la animale de ambele sexe cu vârsta de peste 3 ani la sacrificare, cu o greutate minimă de 130 kg. Carnea este de culoare roșu-închis. Grăsimea este de culoare alb-murdar și adesea are o nuanță mai gălbuie în cazul animalelor mai mature. Caracteristicile cărnii din categoria „novilho” sunt chiar mai pronunțate decât cele ale cărnii din categoria „vaca”. Aceasta este mai puțin fragedă și suculentă, însă are un gust erbaceu mai intens și mai persistent. Având în vedere grăsimea din interiorul fibrelor musculare, senzația de suculență este mai intensă la încheierea etapei masticatorii. Gustul grăsimii este mai intens și mai cremos.

Produsul „CARNE BARROSÃ” poate fi prezentat spre desfacere în carcase, jumătăți de carcasă sau sferturi de carcasă sau ca bucăți sau porții ambalate (feliate, în bucăți, în fâșii, cuburi, tocată, etc.). Se permite congelarea.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Șeptelul din care se poate obține produsul „Carne Barrosã” este crescut într-un sistem de agricultură extensivă care constă în principal în lăsarea acestuia la pășunat pe pășuni naturale din arii necultivate în cea mai mare parte a anului și hrănirea acestuia cu subproduse naturale ale unor culturi (cartofi, porumb, secară, varză etc.) și cu nutreț produs în exploatație. Efectivul de animale adulte trebuie ținut în adăposturi permanent doar în unele zile din timpul iernii în care condițiile meteorologice nefavorabile împiedică scoaterea acestora la pășune.

Doar produse naturale pot fi folosite pentru a hrăni animalele. Utilizarea produselor care pot interfera cu ritmul normal de creștere și de dezvoltare al animalelor nu este permisă în nicio situație.

Animalele clasificate în categoriile „novilho” și „vaca” pășunează pe pășuni naturale din zonele montane. Alimentația acestora este suplimentată cu nutreț conservat, cereale și alte subproduse din aria geografică delimitată și care nu interferează cu ritmul normal de creștere al acestora.

Animalele clasificate în categoria „vitelão” sunt hrănite la fermă cu lapte matern (în scurta perioadă dinainte de înțărcare) și cu fân proaspăt cosit și nutreț conservat precum fân, porumb, secară, cereale măcinate și alte subproduse din regiune care nu interferează cu ritmul normal de creștere al acestora.

În cazul unei penurii de hrană pentru animale, se poate folosi hrană pentru animale provenită din afara ariei geografice, cu condiția să nu depășească anual 50 % din materia uscată, asigurându-se astfel că producția de carne obținută de la aceste animale își păstrează caracteristicile necesare.

3.4. Etape specifice ale producției care trebuie să se desfășoare în aria geografică delimitată

Nașterea, creșterea și sacrificarea

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

–

3.6. Norme specifice privind etichetarea produsului la care se referă denumirea înregistrată

Indiferent de forma de prezentare, produsele „CARNE BARROSÃ” trebuie:

— să includă unul dintre textele următoare: „Carne Barrosã – Denominação de Origem Protegida” sau „Carne Barrosã DOP”;

— să identifice, de asemenea, organismul de control.

4. Delimitarea concisă a ariei geografice

Aria geografică pentru producția de „CARNE BARROSÃ” (naștere, creștere și sacrificare) se limitează la consiliile Amares, Braga, Cabeceiras de Basto, Celorico de Basto, Fafe, Guimarães, Vizela (cu excepția parohiei Santa Eulália), Póvoa de Lanhoso, Terras de Bouro, Vieira do Minho și Vila Verde din districtul Braga; consiliile Felgueiras și Paços de Ferreira din districtul Porto; consiliile Arcos de Valdevez, Melgaço, Monção, Ponte da Barca, Ponte de Lima, Paredes de Coura și Valença din districtul Viana do Castelo; și consiliile Boticas și Montalegre din districtul Vila Real.

5. Legătura cu aria geografică

Aria geografică a produsului „CARNE BARROSÃ” este situată în anumite părți din nordul Portugaliei (Barroso și zonele montane din provincia Entre Douro e Minho) în care condițiile naturale, de infrastructură și structurale au dat naștere unor sisteme de producție orientate în principal către autonomia alimentară a familiei. Bovinele din rasa Barrosã au o importanță fundamentală atât pentru reproducerea acestor sisteme, cât și pentru economia gospodăriilor exploatațiilor de mici dimensiuni.

Gustul produsului „Carne Barrosã” este strâns legat de moștenirea genetică a animalelor și de elementele specifice ale alimentației tradiționale a acestora. În cazul animalelor din categoriile de vârstă „vitelo” și „vitelão”, alimentația se bazează pe laptele matern și pe produse obținute din producția agricolă a exploatației de animale, și anume fân, porumb, secară și alte sub produse agricole. În cazul animalelor din categoriile de vârstă „novilho” și „vaca”, alimentația se bazează pe pășunile naturale, pe fân, porumb și secară, precum și pe alte subproduse agricole, astfel cum a fost mereu cazul la nivelul ariei de producție.

În toate cazurile, alimentația animalelor este influențată de clima și de relieful din zonele montane și de speciile regionale de vegetație, inclusiv pășunile naturale sau ariile necultivate și dealurile care sunt atât de importante pentru hrana acestei rase.

Unele dintre speciile predominante de pe pășuni (cunoscute ca „lameiros”) localizate în aria geografică de producție sunt trifoiul alb, trifoiul roșu, trifoiul mov, trifoiul subteran, ghizdeiul, măzărichea de primăvară, păiușul, raigrasul și golomățul. Pe ariile necultivate, speciile predominante sunt iarba neagră, grozama, salvia cistus, păiușul și mătura verde.

Aceste specii de plante care sunt esențiale în alimentația animalelor, împreună cu caracteristicile genetice ale rasei Barrosã, conferă cărnii gustul propriu (genele și alimentația sunt baza pentru compoziția biochimică a cărnii, care determină caracteristicile senzoriale ale acesteia, astfel cum s-a explicat în detaliu în toată documentația relevantă) al fiecărei categorii, în conformitate cu alimentația sa. Pentru categoria „vitelo”, baza este reprezentată de laptele matern. În categoria „vitelão”, animalele sunt înțărcate și trecute pe o alimentație bazată pe pășunat, nutreț și cereale. Pentru animalele din categoriile „novilho” și „vaca”, baza alimentației acestora este pășunatul pe pășune și teren necultivat, nutrețul și suplimentarea cu cereale. Animalele din toate categoriile sunt hrănite și cu subproduse agricole sezoniere obținute în exploatație.

De fapt, interdependența de mediu dintre rasa bovină Barrosã și zonele montane este de o importanță esențială în păstrarea biodiversității și a sustenabilității mediului, deoarece aceste animale pasc în zone neospitaliere în care este dificil accesul altor animale mai selective. Prin urmare, aceste animale sunt esențiale pentru crearea peisajului din aceste zone deoarece se hrănesc cu resurse grosiere și puțin atractive, sunt sursă de îngrășământ pentru aceste teritorii și contribuie la gestionarea vegetației existente.

Stratul de vegetație specifică tipic pentru aceste zone montane și care formează baza hranei animalelor din rasa Barrosã după înțărcare își pune amprenta asupra compoziției chimice a cărnii și are o influență decisivă la crearea gustului unic, distinctiv al acesteia (pe baza speciilor de plante din pășunile și zonele necultivate din aria geografică, astfel cum au fost enumerate anterior). Contactul apropiat cu fermierul modelează personalitatea animalelor și le conferă un temperament relaxat, un factor de o importanță esențială pentru obținerea cărnii fragede, suculente.

Contactul zilnic și relația apropiată dintre rasa de bovine Barrosã și fermieri facilitează acest angajament, deoarece coexistența dă naștere unor animale mai calme, mai domesticite, mai liniștite și mai relaxate. Acest temperament promovează dezvoltarea armonioasă și permite obținerea unei cărni mai fragede și suculente (astfel cum s-a descris anterior), spre deosebire de carnea mai tare, mai fibroasă obținută de la animale care nu beneficiază de acest tip de afecțiune sau de contact uman apropiat și, prin urmare, sunt mai nervoase, mai stresate și chiar mai agresive.

Mai multe studii au demonstrat importanța relației om-animal (ROA) (Gibbons et al., 2009) și efectele acesteia asupra bunăstării animale. Contactul zilnic și interacțiunea pozitivă cu animalele are un impact pozitiv asupra siguranței și bunăstării fermierului, precum și asupra productivității animalelor (Grignard et al. 2001; Kilgour et al. 2006; Gibbons et al. 2011). Lipsa stresului contribuie la îmbunătățirea condițiilor în care sunt crescute animalele, ceea ce are un impact pozitiv asupra calității cărnii obținute de la acestea.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://tradicional.dgadr.gov.pt/images/prod_imagens/carne/docs/CE_Carne_Barrosa_1.pdf

(1) JO L 343, 14.12.2012, p. 1.